प्रवर्तन निदेशालय ने नक्सली कमांडरों की दो करोड़ 89 लाख रूपये की जब्त की संपत्ति  
धनशोधन रोकथाम कानून के तहत ED की कार्रवाई
नक्सली कमांडरों की दो करोड़ 89 लाख रूपये की जब्त की संपत्ति
जांच के दौरान मिले सबूतों के आधार पर एक्शन
प्रवर्तन निदेशालय (ईडी) ने धनशोधन रोकथाम कानून के तहत कोयला खदानों के व्यापारियों और ठेकेदारों से वसूली करने वाले नक्सली संगठन तृतीय प्रस्तुति कमिटी के स्वयंभू कमांडरों की दो करोड़ 89 लाख रुपये की चल एवं अचल संपत्ति जब्त की है. प्रवर्तन निदेशालय सूत्रों ने यह जानकारी देते हुए बताया कि निदेशालय के अधिकारियों ने इस मामले की जांच के दौरान मिले सबूतों के आधार पर यह कार्रवाई की है.
उन्होंने बताया कि चतरा जिले की आम्रपाली एवं मगध कोयला खनन परियोजनाओं से इन नक्सली संगठन ने व्यापारियों एवं कोयले के ठेकेदारों से यह वसूली की थी और नकदी और संपत्ति बनायी थी. निदेशालय ने नक्सली कमांडर विनोद कुमार गंझू एवं प्रदीप राम एवं उनके परिजनों की संपत्ति जब्त की हैं. निदेशालय ने इन नक्सलियों एवं अन्य के खिलाफ झारखंड पुलिस द्वारा दर्ज प्राथमिकी को आधार बनाकर अपनी जांच प्रारंभ की थी.